Dros-verkragter vandag terug in hof | Netwerk24
Deur Isabel Venter 16 Oktober 2019 05:38
Nicholas Ninow, die Dros-verkragter, verskyn Woensdag weer in die hooggeregshof in Pretoria. Voorvonnisverslae sal na verwagting aan die hof voorgelê word.
Herman Alberts, Ninow se prokureur, het met sy vorige hofverskyning gesê hy wil 'n proefbeampteverslag en 'n sielkundige verslag bekom. Hierin sal vermoedelik besonderhede van Ninow se beweerde stormagtige kinderjare wees wat ter strafversagting aan die hof voorgehou sal word.
Nicholas Ninow in September vanjaar tydens sy verhoor in die hooggeregshof in Pretoria.Foto: Deaan Vivier
Adv. Dorah Ngobeni, staatsaanklaer, het gesê sy wil 'n verslag oor die impak van die voorval op die slagoffer bekom.
Ninow het skuld beken op twee aanklagte van verkragting, maar dit is verwerp.
Regter Mokhine Jonas Mosopa het Ninow op 17 September vanjaar skuldig bevind daaraan dat hy 'n sewejarige meisie op 22 September 2018 na die vrouekleedkamer in die Dros-restaurant in Silverton gevolg en toe verkrag het.
Ninow word in 'n enkelsel in die Kgosi Mampuru II-gevangenis in Pretoria aangehou, doelbewus weg van ander gevangenes.
Singabakho Nxumalo, woordvoerder van die departement van korrektiewe dienste, het vroeër gesê 'n behoefte-assessering is deur verskeie spesialiste gedoen en daar is bevind dat hy 'n bedreiging vir homself kan wees.
Weens Ninow se bekendheid kan ander gevangenes 'n gevaar vir hom inhou.
Sodra Ninow gevonnis is, sal die departement 'n vonnisplan uitwerk met 'n geskikte plek waar hy sy vonnis kan uitdien.